CELEX: 32021R2238
Language: hu
Date: 2021-12-15 00:00:00
Title: A Bizottság (EU) 2021/2238 végrehajtási rendelete (2021. december 15.) az (EU) 2019/773 végrehajtási rendeletnek a vonatok végét jelző zárjelzőket érintő különleges esetek fokozatos kivonása tekintetében történő módosításáról (EGT-vonatkozású szöveg)

2021.12.16.   
               
               
                  HU
               
               
                  Az Európai Unió Hivatalos Lapja
               
               
                  L 450/57
               
            
         A BIZOTTSÁG (EU) 2021/2238 VÉGREHAJTÁSI RENDELETE
         (2021. december 15.)
         az (EU) 2019/773 végrehajtási rendeletnek a vonatok végét jelző zárjelzőket érintő különleges esetek fokozatos kivonása tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG
         tekintettel az Európai Unió működéséről szóló szerződésre,
         tekintettel a vasúti rendszer Európai Unión belüli kölcsönös átjárhatóságáról szóló, 2016. május 11-i (EU) 2016/797 európai parlamenti és tanácsi irányelvre (1) és különösen annak 5. cikke (11) bekezdésére,
         mivel:
         
                     (1)
                  
                  
                     Az (EU) 2019/773 bizottsági végrehajtási rendelet (2) mellékletének 4.2.2.1.3.2. pontja határidőket állapít meg, amelyeket követően valamennyi tagállam nemzeti hatóságainak el kell fogadniuk minden olyan tehervonatot, amely a vonat vége jelzésére egy két fényvisszaverő lemez alkotta zárjelzővel rendelkezik, és fel kell oldaniuk minden olyan előírást, amely a tehervonatok bármely más típusú zárjelzését írná elő.
                  
               
                     (2)
                  
                  
                     A 4.2.2.1.3.2. pont kitér számos tagállam – többek között Belgium, Franciaország, Portugália és Spanyolország – egyedi eseteire, ahol alkalmazhatnak olyan bejelentett nemzeti szabályokat, amelyek előírják, hogy a tehervonatokat a hálózatuk egyes szakaszain való közlekedés feltételeként két darab, vörös fénnyel folyamatosan világító lámpával kell felszerelni. Ezeket az egyedi eseteket fokozatosan ki kell vezetni a rendszerből.
                  
               
                     (3)
                  
                  
                     Annak biztosítására, hogy a tagállamok 2026. január 1-jéig megtegyék mindazokat az intézkedéseket, amelyek a tehervonatok zárjelzőinek teljeskörű uniós szintű harmonizációjához szükségesek, rendszeres időközönként jelentést kell tenniük a javasolt kockázatcsökkentő intézkedések végrehajtásáról, és azonnal intézkedniük kell, amennyiben a tervezettekhez képest eltéréseket észlelnek.
                  
               
                     (4)
                  
                  
                     Belgium, Franciaország, Portugália és Spanyolország jelentéseket nyújtott be a Bizottsághoz a fényvisszaverő lemezek említett országokban való használatáról, amelyekben feltárták azon jelentős akadályokat, amelyek gátat szabnak a 913/2010/EU európai parlamenti és tanácsi rendelet (3) szerint meghatározott vasúti árufuvarozási folyosókra vonatkozó nemzeti szabályok 2022. január 1-jéig történő tervezett megszüntetésének.
                  
               
                     (5)
                  
                  
                     Az Európai Unió Vasúti Ügynöksége 2021. június 29-én benyújtotta a „REC TSI OPE 422132” ajánlást, amelyben az (EU) 2019/773 végrehajtási rendelet melléklete 4.2.2.1.3.2. pontjának módosítását javasolta. A Bizottság ezen ajánlás alapján és a tagállamok által készített jelentések megállapításait figyelembe véve felülvizsgálta a fényvisszaverő táblák Unión belüli harmonizálására meghatározott időpontokat. A Bizottság arra a következtetésre jutott továbbá, hogy jelenleg nincs szükség a Bizottság 321/2013/EU rendelet (4) E. függelékében szereplő előírás felülvizsgálatára. A Bizottság kellő figyelmet fordított a biztonságot és a terhelhetőséget értinő aggályokra, valamint a fényvisszaverő lemezek harmonizált használatára való átállás költséghatására.
                  
               
                     (6)
                  
                  
                     A Belgium, Franciaország, Portugália és Spanyolország által benyújtott jelentések megállapításainak, valamint e megállapítások Bizottság általi felülvizsgálatának eredményeként e tagállamok esetében meg kell hosszabbítani a két fényvisszaverő lemezzel felszerelt tehervonatoknak a 913/2010/EU rendelettel összhangban meghatározott vasúti árufuvarozási folyosókon való közlekedés tekintetében kitűzött 2022. január 1-jei határidőt.
                  
               
                     (7)
                  
                  
                     Ez a döntés nem érinti az Európai Unió Vasúti Ügynökségén belül folyó, a zárjelző további harmonizációjára irányuló munkát, valamint a 321/2013/EU rendelet E. függelékének esetleges jövőbeli felülvizsgálatát, amelyet a Bizottság a biztonságra, a teljesítményre és a költségekre gyakorolt hatás figyelembevételével elvégezhet.
                  
               
                     (8)
                  
                  
                     Az e rendeletben előírt intézkedések összhangban vannak az (EU) 2016/797 irányelv 51. cikkének (1) bekezdése szerint létrehozott bizottság véleményével,
                  
               ELFOGADTA EZT A RENDELETET:
         
            1. cikk
            Az (EU) 2019/773 rendelet mellékletének 4.2.2.1.3.2. pontjában a „Fokozatos kivonás” bekezdés helyébe a következő szöveg lép:
            
               „Fokozatos kivonás:
               
               A két fényvisszaverő lemezzel felszerelt tehervonatok a következő határidők szerint közlekedhetnek:
               
                           1.
                        
                        
                           2022. január 1-jétől a 913/2010/EU rendelettel összhangban meghatározott vasúti árufuvarozási folyosókon, a következő kivételekkel azokon a vonalakon, ahol a vörös fénnyel folyamatosan világító lámpák a biztonság szavatolásának üzemeltetési követelményei:
                           
                                       a)
                                    
                                    
                                       2026. január 1-jétől Belgiumban és Franciaországban;
                                    
                                 
                                       b)
                                    
                                    
                                       2025. január 1-jétől Portugáliában és Spanyolországban.
                                    
                                 
                     
                           2.
                        
                        
                           2026. január 1-jétől az Európai Unió teljes vasúti hálózatán.
                        
                     Az 1. pont a) és b) pontja szerinti kivételek által érintett tagállamok legkésőbb 2022. március 1-jéig benyújtják részletes cselekvési terveiket és pontos célkitűzéseiket a Bizottsághoz, amelyek biztosítják a piros fényű lámpákra mint zárjelzőkre vonatkozó követelmény eltörlését. Ezt követően az említett tagállamok 2026. január 1-jéig hathavonta jelentést nyújtanak be a Bizottsághoz, melyben bemutatják, hogy a zárjelzők uniós szintű harmonizációja érdekében milyen haladást értek el a fényvisszaverő táblák hálózatukon történő használata terén. Az érdekelt felek minden szükséges információt megadnak ahhoz, hogy a tagállamok eleget tehessenek jelentéstételi kötelezettségüknek.
               A Bizottság jelentést tesz az (EU) 2016/797 irányelv 51. cikkében említett bizottságnak a 4.2.2.1. pont végrehajtásának előrehaladásáról.”
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. december 15-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 138., 2016.5.26., 44. o.
         
         
            (2)  A Bizottság (EU) 2019/773 végrehajtási rendelete (2019. május 16.) az Európai Unió vasúti rendszerének forgalmi szolgálat és forgalomirányítás alrendszerére vonatkozó átjárhatósági műszaki előírásokról és a 2012/757/EU határozat hatályon kívül helyezéséről (HL L 139I., 2019.5.27., 5. o.).
         
            (3)  Az Európai Parlament és a Tanács 913/2010/EU rendelete (2010. szeptember 22.) a versenyképes árufuvarozást szolgáló európai vasúti hálózatról (HL L 276., 2010.10.20., 22. o.).
         
            (4)  A Bizottság 321/2013/EU rendelete (2013. március 13.) az Európai Unió vasúti rendszere „járművek – teherkocsik” alrendszerére vonatkozó átjárhatósági műszaki előírásról és a 2006/861/EK határozat hatályon kívül helyezéséről (HL L 104., 2013.4.12., 1. o.).